Michael streef na geluk en 'n sorgvrye lewe | Maroela Media
Michael Beukman van Hoërskool Noordheuwel gaan die toekoms tegemoet met agt onderskeidings. Hy het A's behaal in Afrikaans, Engels, wiskunde, lewensoriëntering, fisiese wetenskappe, inligtingstegnologie, rekeningkunde en rekenaartoepassingstegnologie.
Sy pa, Gawie, is 'n geoktrooieerde rekenmeester en sy ma, Helene, 'n huisvrou. Hy het ook 'n jonger suster, Connie, in die hoërskool en 'n kleinboet, Aidan, in die laerskool.
Ná 'n blaaskans in Margate wil hy rekenaarwetenskap en wiskunde aan Wits gaan studeer.
Michael is lief vir lees en fisieke oefening. Hy was by twee geleenthede die nasionale wenner in karate. Daarby het hy 'n tweede plek in die SA skaakkampioenskap behaal. Hy het ook deelgeneem aan debatsvoering.
"Alles is neutraal," is sy lewensfilosofie, "dit is jý wat bepaal hoe jy dit sien." Hy skryf sy prestasies toe aan harde werk. Hy beskou die fiktiewe karakter Patrick Star as sy rolmodel – "omdat hy altyd gelukkig is".
Michael skerts dat hy "sosiaal gestremd" is, maar beskryf homself as 'n persoon wat nie oor enigiets te veel omgee nie.